Referat fra mødet i Lokalbibliografisk Udvalg Frederiksborg Amt på Frederiksværk Bibliotek, tirsdag den 9. maj 2006.

Deltagere: Elna Nyholm, Frederiksværk, Sys Sigurd, Hillerød, Susanne Persson, Frederikssund, Merete Carstens, Nivå, og Søren Roth (i stedet for Lone Meyer) og Eva Stennicke, begge Helsingør.

Inden selve mødet besøgte vi arkivet på Industrimuseet Frederiks Værk, hvor vi fik en kort introduktion af Søren la Cour Jensen. 

Dagsorden:
			
1.	Godkendelse af dagsorden. Dagsordenen blev godkendt med tilføjelse af punktet Eventuelt. 

2.	Godkendelse af referat fra mødet den 1. november 2005. På opfordring kunne Eva Stennicke oplyse at alle kommuner i Frederiksborg Amt på nær Farum deltager i lokalbibliografien i 2006. Herefter blev referatet godkendt.

3.	Orientering fra Dansk Lokalbibliografisk Udvalg (DLU).
Ansøgningen til Udviklingspuljen jvf. referatet fra sidste møde er imødekommet. Orientering om projektet, v/Eva Stennicke.
Projektet ledes af Vejle Bibliotek og skal være afsluttet i august 2006. Overskriften for projektet er ”Udvikling af lokalbibliografisk arbejde”, herunder er opstillet forskellige problemfelter, som undersøges og beskrives.
Under punktet ”Dokumenttyper” undersøges hvilke materialer der registreres og hvordan forholdet er mellem Nationalbibliografien og Danbib, og lokalbibliografierne. Fokus er rettet mod, hvorledes lokalbibliografisk materiale kan synliggøres.
Under punktet ”Datagrundlag” undersøges hvilket eller hvilke niveauer de lokalbibliografiske poster har. Der er indskannede poster, gamle mere forenklede katalogiseringer og poster kopieret fra Danbib og katalogiseret på nationalbibliografisk niveau. Det handler om, hvad der sker når/hvis man blander alle disse poster sammen – er der så mange fælles træk og kan man lave søgesystemet og visningsformaterne sådan, at brugeren ikke mærker forskellene og får det optimale udbytte af sine søgninger selvom posterne rent teknisk er forskellige. I ABM-samarbejdet ArBiMus søger man jo også i poster som i sit udgangspunkt er forskellige.
Under punktet  ”Formidlingsform” skal man se på om vi selv skal udvikle systemet, eller det f.eks. kan ske i samarbejde med DBC. En mulighed kunne også være et samarbejde med firmaet WWI, der har lavet ArBiMus.
Endelig er der ”Organisering og Økonomi”. Svært lige nu at spå om fremtiden, men der kommer til at ske noget. 

4.	Kort status for Lokalbibliografien for Frederiksborg Amt v/ Eva Stennicke
Lokalbibliografien indeholder 26030 poster. Eva opfordrede bibliotekerne til at være opmærksomme på det lokale materiale - både det som udsendes af kommunen og alt det der kommer fra foreninger, privatpersoner osv. Det er i orden at indsende uregistreret materiale. Efterfølgende kan bibliotekerne anvende den lokalbibliografiske post som grundlag for en beholdningspost i egen base. Axiell-biblioteker kan via Z39.50 downloade posten for derefter at kopiere den, andre må ”nøjes med” at skrive af. 
Problemet med netkilder blev også berørt. Eva registrerer netkilder, men ikke systematisk. Problemet er lidt at selvom Statsbiblioteket/Det Kongelige Bibliotek foretager fire årlige høstninger af nettet og gemmer dette på en server, så er materialet ikke offentligt tilgængeligt. Som lovgivningen er nu, skal man være forsker for måske at få tilladelse til at benytte materialet. Der er p.t. xxx antal netkilder i lokalbibliografien og der er hovedsageligt tale om hjemmesider, som efter redaktørens mening kan opfattes/benyttes som et supplement til det trykte materiale, f.eks.
63.098 
Krogerup [Tekst (online)] / Krogerup Avlsgård. - Krogerup : Krogerup Avlsgård, 200?
Adgangsmåde: Internet
Indhold: Landbrug, grøntsager, gårdbutik, naturplan, køkken, økologi
Registreret den 3.8.05

Hvis man i forbindelse med omlægning af hjemmesider eller lign. har mistet linket til lokalbibliografien, så er der kun to klik ind til den fra www.helsbib.dk ->Om Helsingør og omegn ->Lokalbibliografien for Frederiksborg Amt.

5.	Lokalbibliografien for Frederiksborg Amt i 2007 set i lyset af kommunesammenlægningerne v/Eva Stennicke
Udvalget vedtog at Lokalbibliografien fra 2007 skal hedde ”Lokalbibliografi for Nordsjælland”. 
Angående nye kommunekoder vil Helsingør hos Axiell få foretaget en kørsel, der gør at gamle poster fra f.eks. Ølstykke Kommune bevarer sin kommunekode 237 men samtidig får den nye for Egedal Kommune. 
Der var enighed om at fastholde det eksisterende niveau for lokalbibliografien i 2007 og dermed den eksisterende økonomi i projektet. Det blev aftalt at Helsingør udarbejder en ny betalingsmodel, hvor grundlaget fortsat er finansiering af 13/37 del af lokalbibliografiredaktørens lønomkostning på godt 145.000 kr. 
Der er enighed om at man fra 2007 overgår til en indbyggertalsbestemt betalingsmodel. Lokalbibliografien for Nordsjællands dækningsområde på i alt 440.036 indbyggere svarer til en pris per indbygger på 0,385 kr. under forudsætning af at alle tilslutter sig. Hvis ikke alle kommuner tilslutter sig lokalbibliografien, foretager Helsingør en justering af projektet. Prisen på 0,385 kr. per indbygger forsøges fastholdt.
Bilag vedlagt med beregning på den nye prismodel.

6.	ArBiMus i Frederiksborg Amt ?? v/Merete Carstens
Merete orienterede fra LAFA’s (Lokalhistoriske Arkiver i Frederiksborg Amt) generalforsamling i foråret. Her havde hun orienteret deltagerne, som også kom fra museerne, om ArBiMus. Holdningen blandt deltagerne var lidt tøvende. Deltagerne syntes bl.a., at de p.t. havde fulgt op at gøre i forbindelse med kommunesammenlægningerne.
Et andet og nok så afgørende aspekt er, at arkiverne er ved at overgå til den længe ventede og kraftigt forbedrede udgave af registreringssystemet Arkibas, nemlig Arkibas 4, og at der p.t. ikke er udarbejdet et program, som kan eksportere poster fra Arkibas 4 til ArBiMus – et sådant program findes kun til Arkibas 3. Merete og flere med hende presser på for at få problemet løst. 
Udvalget var meget enige med Merete i, at dette problem bør løses hurtigst muligt og at udvalget afventer udviklingen inden vi går videre med tanken om et ArBiMus samarbejde i Nordsjælland eller områder af Nordsjælland.

7.	Øget markedsføring. 
Forslag om bogmærker fra Dansk Biblioteks Reklame v/Eva Stennicke
Eva havde indhentet et tilbud fra Dansk Biblioteks Reklame. Tilbuddet var vedlagt nogle eksempler, som udvalget fandt brugbare i forbindelse med lokalbibliografien. Eksempelvis reklameres der for et museum og for en restaurant med 4-6 små billeder fra virksomheden.
Vi talte om at man kan overføre ideen til lokalbibliografien sådan at der vises nogle billeder (4-6 stykker) på den ene side sammen med netadressen og et slogan. På den anden side er der så valgfri annonce, som Dansk Biblioteks Reklame selv går ud og tegner i de enkelte kommuner. 
Der kom nogle ideer til billeder og slogans frem på mødet og efterfølgende er udvalgets medlemmer bedt om at komme med yderligere forslag og ideer.
Eva Stennicke er ansvarlig for at følge op på sagen.

8.	Eventuelt.
Elna Nyholm oplyste at hun går på pension 1/11-06. Dette førte til en kort diskussion om, hvem efterfølgeren kunne tænkes at blive.